钦定古今图书集成/明伦汇编/官常典/第294卷 > 骨𧹞
## 钦定古今图书集成/明伦汇编/官常典/第294卷 > 骨𧹞

按《金史》本传：“骨𧹞，冶诃子，善骑射，有材干。从讨桓𧹞
散达乌春、窝谋罕、留可之叛，皆有功。从太祖伐辽，骨
𧹞从军，战宁江州，出河店，破辽主亲军，皆以力战受
赏。袭其父谋克，领秦王宗翰千户，攻下中、西两京。宗
翰伐宋，围太原未下，宗翰还西京，骨𧹞以右翼军佐
银术可守太原。”是时，汾州、团、柏、榆次、岚、宪、潞皆有兵
来援，骨𧹞凡四战，皆破之。大军围汴，骨𧹞引万户军
屡败其援兵，宪、潞等州复叛，骨𧹞引兵复取之，并收
抚保德、火山而还。后领军镇夏边，在职十二年。天会
八年，授世袭猛安。天眷初，为天德军节度使，致仕，累
迁开府仪同三司。卒，年八十五。子喜哥，袭猛安，加宣
武将军。